Mulle väga meeldib autoga sõita. Ja vahel ma ärkan laupäeva hommikul ja mõtlen: täna on See Päev! On traditsiooniks saanud, et kord või paar kuus söön lapsega hommikupudru ja siis vajutame mõlkis ja vähenõudliku VW Polol gaasi ja põrutame linna, mis tundub kutsuvat. Jalutuskäik Haapsalu varemetes, lõpuga Müürivahe kohvikus. Liivalossid Pärnu rannas, mis  kulmineeruvad Steffanies. Ida-Virumaa peidetud võlud. Pühajärve ümbrus koos kõikide kurvide ja võlvide ja kuplitega. Rabad ja sood on ju veel täiesti avastamata! Ja vahel teen seda minemasõitmist ka üksi. Mõnusad on mõlemad.